பொருளாதார நிலைமையை மிகைப்படுத்திக் காட்ட அறிக்கை முயன்றுள்ள போதிலும், இரண்டு பிரச்சனைகளை மறைக்க முடியவில்லை. ஒன்று, நடப்பு ஆண்டில் (2009-10இல்) தேச உற்பத்தியின் வளர்ச்சியில் சென்ற ஆண்டுடன் ஒப்பிடும் பொழுது, மீட்சி இருந்தாலும், தொழில்துறையும் சேவைத் துறையும் வேகமான வளர்ச்சியை சாதித்திருந்தாலும், வேளாண் உற்பத்தி சரிந்துள்ளது. அத்துறையில் உற்பத்தி சென்ற ஆண்டை விடக் குறைந்துள்ளது என்ற தகவலை ஆய்வறிக்கை தெரிவிக்கிறது. இரண்டாவதாக, உணவுசார் பண்டங்களின் விலைகள் தற்சமயம் 20 சதவிகிதம் வேகத்தில் உயர்ந்த வண்ணம் உள்ளன. இதையும் ஆய்வறிக்கையால் மறுக்க இயலவில்லை. இந்த 20 சதவிகித விலை உயர்வு ஒட்டுமொத்த பொருளாதா ரத்திற்கும் பரவக்கூடும் என்றும் கூட ஆய்வறிக்கை ஒத்துக் கொள்கிறது. ஆனால் இவ்விரு பிரச்சனைகளையும் எதிர் கொள்ள என்ன செய்ய வேண்டும் என்பதற்கு உருப்படியான ஆலோசனை எதுவும் அறிக்கையில் இல்லை. மேலும் விலை உயர்வுக்கான காரணங்கள் பற்றிக் கூறும் பொழுது, ஆய்வு அறிக்கை முன்பேர, யூக வணிகத்தின் பங்கையும், பெரும் வியாபாரக் கம்பெனிகளின் பதுக்கல் சாகசங்களின் பங்கையும் குறிப்பிட மறுக்கிறது.